Vi har i vores familie i de sidste par år smidt en del penge i Elgiganten, og har altid været tilfredse med vores køb - lige fra smartphones og tablet, til induktionsplader. Men efter min oplevelse denne gang har jeg nok foretaget mit sidste køb i Elgiganten. Min oplevelse er generelt, at medarbejderne i Elgiganten er blevet opdraget, tilnærmelsesvist hjernevasket, til ikke at tænke en ærlig tanke selv. I stedet for at overveje og tage stilling til hvad den enkelte kundes behov er, så oplærer de i stedet de ansatte til at køre den maskinelle behandling af folk - stramt bundet af korporative retningslinjer.

I juni i år købte jeg i Elgiganten Silkeborg en Samsung Galaxy SIII. Jeg kom ind i butikken og havde på forhånd bestemt mig, at det nok skulle være den. Men grundet min usikkerhed valgte jeg så at rekvirere mig noget information om de forskellige smartphones i den klasse, inden jeg fortog beslutningen. Sælgeren ydede mig i den forbindelse særdeles kompetent assistance, og valget faldt på SIII'eren til 2950,-. Da jeg blev spurgt til hvilken farve jeg ønske telefonen i, ønskede jeg først rød. Den farve var ikke hjemme. Da jeg så måtte vælge om, valgte jeg så farven blå. Den var heller ikke hjemme. Sælgeren kunne nu se, at de kun havde farven hvid på lager. Den valgte jeg så da jeg gerne ville have min telefon med den dag, og farven ikke havde afgørende betydning. Så kom sælgeren i tanke om jeg jo kunne sætte et flip-cover på bagsiden i rød og derved delvist nå min ønskede farve. Det takkede jeg så ja til, og kunne så svinge kortet for ca. 3200,-. Tænkte måske lidt, at når det var, hvad man kunne tilbyde mig, så kunne man måske have slået lidt af prisen.

En meget lig situation forekom, da jeg i november 2012 købte min Samsung Galaxy Tab 2. Den kostede også omkring 2900,-, og jeg ville gerne have et cover til den. Sælgeren fandt så, hvad der lignede den sidste af slagsen, hvor coveret bar tydeligt præg af at være brugt og vist frem til andre kunder. Jeg tog imod den, da jeg naivt tænkte, at der nok ville blive slået lidt prisen som kompensation, men sælgeren tog blot og maste coveret halvvejs ned i indpakningen igen, rakte mig pakken, og lod mig betale de 500,- oveni, som coveret fra ny er prissat til.

Tilbage til SIII'eren tog jeg den med hjem, begyndte at bruge den, og var meget tilfreds med mit køb hos Elgiganten. Indtil uheldet var ude i midten af august og jeg tabte telefon og ødelagde skærmen. Hmm, hvad gjorde jeg så. Efter at have gjort lidt efterretninger på internettet og hos venner og bekendte, besluttede jeg mig for at køre om til butikken, hvori jeg havde købt den, Elgiganten Silkeborg, da flest steder mente, at det bedste var at tage kontakt til butikken, hvori man havde købt sin mobil. Ved vareudleveringen snakkede jeg med en ansat, der, efter at jeg forklarede situationen, proklamerede, at det nok skulle komme til at blive dyrt at få lavet min telefon, da skærmene på Galaxy-modellerne var ret dyre. Jeg valgte så at få den sendt ind og undersøgt af teknikerne, velvidende at jeg skulle betale 465,- i undersøgelsesomkostninger, hvis jeg takkede nej til tilbudet. Synes godt nok at det var lidt dyrt, men tænkte at ikke blev aktuelt for mig da jeg regnede med at tage i mod tilbudet. Efter en uge (suk) kom tilbudet på sms: 2295,- for at skifte skærmen på en telefon, der kostede ca. 2900,- fra ny af! Det valgte jeg, næsten målløs, at takke nej til, og kunne så en halv uge efter (suk) hente min telefon, og betale 465,-. Kan her på den anden side slet ikke forstå, at man fra Elgigantens side ikke vil gøre noget for kunderne. En mulighed i mit tilfælde kunne have været, hvis jeg var blevet givet et tilbud på at købe en ny telefon. Men sådan en tankegang er jeg da helt sikker på aldrig har eksisteret hos Elgiganten.

Det undrer mig bare i enorm stor grad, hvorfor en butikskæde er så interesseret i, ikke at gøre noget for deres kunder. I stedet for at yde reel service i butikkerne og skabe gode kundeoplevelser, så vælger de at køre en stram forretning, bundet på sælgerretningslinjer og -regulativer, og så senere bruge enormt meget krudt på at besvare alle de anmeldelser her på Truspilot, hvor de har fået 1 stjerne på grund af dårlige oplevelser.

Det skal lige siges til sidst at, da jeg var omme i Elgiganten Silkeborg i vareudleveringen, snakkede jeg med en anden ansat, end ham jeg var tildelt første gang. Da han godt kunne se at jeg havde takket nej til tilbudet, spurgte han høfligt ind til min beslutning, hvorefter jeg forklarede ham om min oplevelse og om det pågældende tilbud, der var blevet givet mig. Han kunne godt se, hvorfor jeg valgte at gøre sådan i situationen, og var særdeles forstående - tilsyneladende er ikke alle Elgiganten-ansatte ude af stand til at tænke.

Angående min mobil, så valgte jeg i stedet at køre sammenlagt fire timer frem og tilbage til Odense, for at få min telefon lavet for 1200,- i stedet.